Document ID: 32004D0200

Απόφαση της Επιτροπής
της 27ης Φεβρουαρίου 2004
σχετικά με μέτρα κατά της εισόδου και κατά της εξάπλωσης στην Κοινότητα του ιού της μωσαΐκωσης (Pepino mosaic virus)
[κοινοποιηθείσα υπό τον αριθμό Ε(2004) 581]
(2004/200/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/29/ΕΚ του Συμβουλίου, της 8ης Μαΐου 2000, περί προστατευτικών μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας(1), και ιδίως το άρθρο 16 παράγραφος 3 τρίτο εδάφιο,
Εκτιμώντας τα ακόλουθα:
(1) Περί τα τέλη του έτους 1999 και τις αρχές του 2000, η Γερμανία, η Γαλλία, οι Κάτω Χώρες και το Ηνωμένο Βασίλειο, ενημέρωσαν τα υπόλοιπα κράτη μέλη και την Επιτροπή σχετικά με κρούσματα ιού της μωσαΐκωσης (Pepino mosaic virus) σε καλλιέργειες τομάτας στις χώρες τους καθώς και σχετικά με τα ληφθέντα μέτρα ελέγχου.
(2) Με την απόφαση 2003/64/EΚ της Επιτροπής(2), απαιτήθηκε προσωρινά από τα κράτη μέλη να λάβουν μέτρα κατά της εισόδου και κατά της εξάπλωσης στην Κοινότητα του ιού της μωσαΐκωσης. Η απόφαση αυτή έπαυσε να ισχύει στις 31 Ιανουαρίου 2004.
(3) Ο ιός της μωσαΐκωσης δεν περιλαμβάνεται επί του παρόντος στο παράρτημα Ι ή το παράρτημα ΙΙ της οδηγίας 2000/29/ΕΚ. Ωστόσο, προκαταρκτική ανάλυση του φυτοϋγειονομικού κινδύνου που πραγματοποίησαν διάφορα κράτη μέλη με βάση τις διαθέσιμες επιστημονικές πληροφορίες έδειξε ότι ο ιός της μωσαΐκωσης και οι καταστροφικές επιπτώσεις του θα μπορούσαν να προκαλέσουν σημαντικά προβλήματα όσον αφορά την υγεία των φυτών στην Κοινότητα, ιδίως για την προστατευόμενη παραγωγή τομάτας. Στο παρόν στάδιο, η επιστημονική εργασία που έχει πραγματοποιηθεί σχετικά με τον ιό της μωσαΐκωσης δεν έχει αποδώσει επαρκείς διευκρινίσεις ώστε να αναθεωρηθεί η προκαταρκτική επιδημιολογική μελέτη επικινδυνότητας, αν και έχουν καταστεί διαθέσιμες περισσότερες πληροφορίες ιδίως όσον αφορά τις ζημιές που προκαλεί ο ιός της μωσαΐκωσης στα φυτά τομάτας που προορίζονται για φύτευση.
(4) Συνεπώς, εφόσον έχει λήξει η ισχύς της απόφασης 2003/64/EΚ, είναι αναγκαία η πρόβλεψη προσωρινών μέτρων κατά του ιού της μωσαΐκωσης.
(5) Ύστερα από επίσημες έρευνες που διενεργήθηκαν στο πλαίσιο της απόφασης 2003/64/ΕΚ, και με βάση πρόσφατες πληροφορίες σχετικά με τις ζημιές που προκαλεί ο ιός της μωσαΐκωσης, έχει πλέον επιβεβαιωθεί ο ρόλος του τοματόσπορου προς σπορά ως σημαντικής πηγής μόλυνσης.
(6) Τα μέτρα που ορίζονται στην παρούσα απόφαση πρέπει να εφαρμόζονται στην είσοδο ή στην εξάπλωση εντός της Κοινότητας του ιού της μωσαΐκωσης, στην επιθεώρηση φυτών τομάτας καταγωγής τρίτων χωρών και στη διακίνηση τοματόσπορου προς σπορά. Επίσης πρέπει να περιλαμβάνουν γενικότερη παρακολούθηση για την παρουσία του ιού της μωσαΐκωσης στα κράτη μέλη.
(7) Κρίνεται σκόπιμο τα αποτελέσματα των μέτρων αυτών να υφίστανται συνεχή αξιολόγηση και υπό το πρίσμα των αποτελεσμάτων της ανωτέρω αξιολόγησης να ληφθούν πιθανά συνακόλουθα μέτρα. Τα εν λόγω συνακόλουθα μέτρα θα πρέπει να λαμβάνουν επίσης υπόψη τις παρεχόμενες πληροφορίες και την επιστημονική γνωμοδότηση των κρατών μελών.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Απαγορεύεται η εισαγωγή και η διακίνηση μέσα στην Κοινότητα σπόρων τομάτας, Lycopersicon lycopersicum (L.) Karsten ex Farw., που έχουν μολυνθεί από τον ιό της μωσαΐκωσης.
Άρθρο 2
Οι σπόροι τομάτας καταγωγής τρίτων χωρών μπορούν να εισάγονται στην Κοινότητα μόνον εάν πληρούν τους όρους που ορίζονται στο σημείο 1 του παραρτήματος. Επιθεωρούνται και, όταν ενδείκνυται, υποβάλλονται σε δοκιμές κατά την είσοδο στην Κοινότητα για την παρουσία του ιού της μωσακωσης, με εφαρμογή κατ' αναλογία των διατάξεων του άρθρου 13 παράγραφος 1 σημείο i) της οδηγίας 2000/29/EΚ.
Άρθρο 3
1. Οι καταγόμενοι από την Κοινότητα σπόροι τομάτας επιτρέπεται να μετακινούνται εντός της Κοινότητας μόνο αν πληρούν τους όρους που ορίζονται στο σημείο 2 του παραρτήματος.
2. Οι διατάξεις της παραγράφου 1 δεν ισχύουν για τη μετακίνηση σπόρων προοριζόμενων για πώληση σε τελικούς καταναλωτές μη ασχολούμενους με επαγγελματική παραγωγή φυτών, εφόσον στη συσκευασία ή με άλλες ενδείξεις φαίνεται σαφώς ότι προορίζονται για πώληση σε αυτού του είδους καταναλωτές.
Άρθρο 4
Για την παρουσία του ιού της μωσακωσης τα κράτη μέλη διενεργούν επίσημες έρευνες σε εγκαταστάσεις που έχουν σχέση με την παραγωγή φυτών τομάτας και καρπών τομάτας.
Με την επιφύλαξη των διατάξεων των άρθρων 16 παράγραφος 2 και 13γ παράγραφος 8, αντιστοίχως, της οδηγίας 2000/29/ΕΚ, τα αποτελέσματα των ερευνών που προβλέπονται στο πρώτο εδάφιο και τα αποτελέσματα των επιθεωρήσεων και των δοκιμών που προβλέπονται στο άρθρο 2 κοινοποιούνται στην Επιτροπή και στα κράτη μέλη μέχρι τις 30 Νοεμβρίου 2004.
Άρθρο 5
Η Επιτροπή επανεξετάζει τον τρόπο λειτουργίας της παρούσας απόφασης το αργότερο έως τις 31 Δεκεμβρίου 2004.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 27 Φεβρουαρίου 2004.

Labels: 17
6